Մենք, բարձր ենք գնահատում Հայաստանի հանդեպ ձեր սրտացավ վերաբերմունքը ու այդ տեսանկյունից մեզ համար հիասթափեցնող է, որ դուք Հայաստանի հանդեպ ձեր հոգածությունն եք հայտնում մակերեսային դատողություններ անելով երկրի համար կարևորագույն՝ Ամուլսարի ծրագրի վերաբերյալ: Ափսոսում ենք, որ ձեր կարծիքը ձևավորել եք միակողմանիորեն՝ միայն մի խումբ ակտիվիստների կողմից տարիներ շարունակ հնչեցվող և մինչև օրս չապացուցված էմոցիոնալ, անհիմն մեղադրանքների հիման վրա: Այն պարագայում, երբ այս հարցը գտնվում է անձամբ ՀՀ վարչապետ Նիկոլ Փաշինյանի ուշադրության կենտրոնում և նա հստակ նշել է, որ Ամուլսարի շահագործման հարցը որոշվելու է միմիայն փաստերի հիման վրա: Հարկ է նշել, որ Ձեզ ապակողմնորոշած ակտիվիստները ՀՀ Վարչապետին մինչ օրս չեն տրամադրել և ոչ մի համոզիչ ապացույց իրենց հնչեցրած մեղադրանքների վերաբերյալ: Դուք, ցավոք, նաև տեղյակ չեք, որ Ձեզ ապակողմնորոշած ակտիվիստները տարիներ շարունակ նպատակաուղղված հակաքարոզչություն են տարել միայն եվրոպական ստանդարտներով աշխատող Ամուլսարի ծրագրի դեմ, այն պարագայում, երբ Հայաստանում այսօր գործում են մի շարք հանքեր, որոնք ամեն օր անդառնալի վնասներ են հասցնում շրջակա միջավայրին, բայց որոնց դեմ նույն «բնապահպանները» նույնիսկ չեն փորձում պայքարել: Ամուլսարի ծրագրի շուրջ վերջին շրջանում ծավալվող իրադարձությունները, հսկայական ֆինանսական միջոցները, որոնք ծախսվում են հակաքարոզչության վրա, «բնապահպանների» մասին տարբեր աղբյուրներից մեզ հասանելի տեղեկությունները թույլ են տալիս հիմնավոր կասկածներ ունենալ, որ այս ամենը կազմակերպված և լավ ֆինանսավորվող արշավ է երկրի միակ խոշոր արևմտյան ներդրողի՝ Լիդիանի, հետևաբար նաև Հայաստանի քաղաքացիների տնտեսական զարգացման, սոցիալական բարեկեցության դեմ: Շատ ցավալի է, որ դուք ևս ներգրավվել եք կասկածելի ֆինանսավորմամբ այս արշավում: